pythainlp/thaigov-v2-corpus-22032023 huggingface dataset:
วันพฤหัสบดีที่ 2 มีนาคม 2566
02/03/2566
ผู้ตรวจทาวันฯ และคณะลงพื้นที่สุพรรณบุรี เยี่ยมชมสถานประกอบการผลิตชิ้นส่วนรถยนต์ และสถานประกอบการผลิตและจำหน่ายข้าวสารและข้าวบดผง
ผู้ตรวจราชการและคณะลงพื้นที่สุพรรณบุรี เยี่ยมชมสถานประกอบการผลิตชิ้นส่วนรถยนต์ และสถานประกอบการผลิตและจำหน่ายข้าวสารและข้าวบดผง ที่จ้างแรงงานและสร้างรายได้ให้ชุมชนในพื้นที่
เมื่อวันที่ 28 กุมภาพันธ์ 2566 เวลา 09.30 น. นายทาวัน ทวีถาวรสวัสดิ์ ผู้ตรวจราชการกระทรวงอุตสาหกรรม พร้อมด้วยนายสุพจน์ พินิตกิตติสกุล อุตสาหกรรมจังหวัดสุพรรณบุรี นางสาวอัญชลีย์พร เขียวเกษม ผู้อำนวยการศูนย์ส่งเสริมอุตสาหกรรมภาคที่ 8 และเจ้าหน้าที่ ลงพื้นที่ตรวจเยี่ยมบริษัท โชคนำชัย ไฮเทค เพรสซิ่ง จำกัด ตำบลตะค่า อำเภอบางปลาม้า จังหวัดสุพรรณบุรี ประกอบกิจการผลิตชิ้นส่วนรถยนต์ รถมินิบัส และรถบัส ภายใต้แบรนด์สกุลฎ์ซี ซึ่งผลิตโดยคนไทย มุ่งมั่นที่จะผลิตเพื่อจำหน่ายสินค้าในประเทศและส่งออกต่างประเทศ ด้วยการพัฒนาด้านเทคโนโลยีการผลิตมีความโดดเด่นในการใช้อลูมิเนียม นอกจากนี้ยังมีการส่งเสริมการจ้างงาน สร้างรายได้ในพื้นที่ และมีการฝึกอบรมอาชีพให้แก่นักเรียน นักศึกษา โดยไม่เสียค่าใช้จ่าย
ต่อมาในเวลา 13.30 น. ผู้ตรวจราชการฯ พร้อมคณะลงพื้นที่ตรวจเยี่ยมบริษัท แอ๊นท์ริช คอร์ปอเรชั่น จำกัด ตั้งอยู่ที่ตำบลวังลึก อำเภอสามชุก ประกอบกิจการผลิตและจำหน่ายข้าวสารและข้าวบดผง ซึ่งเป็นกลุ่มผู้ประกอบการที่ได้รับการสนับสนุนจากสำนักงานอุตสาหกรรมจังหวัดสุพรรณบุรีในหลายด้าน ทั้งด้านการพัฒนาผลิตภัณฑ์และบรรจุภัณฑ์ ด้านการตลาด ด้านมาตรฐานการผลิต และเงินทุนจากกองทุน โดยเข้าร่วมโครงการแปรรูปสินค้าอุตสาหกรรม 1 จังหวัด 1 ชุมชน ประจำปีงบประมาณ พ.ศ. 2565 พัฒนาผลิตภัณฑ์จมูกข้าวไรซ์เบอร์รี่ผสมคอลลาเจน ซึ่งธุรกิจประสบความสำเร็จ โดยเน้นการจำหน่ายผ่านออนไลน์เป็นหลัก นอกจากนี้ บริษัทฯ ยังสร้างรายได้ให้แก่กลุ่มเกษตรกรในพื้นที่ โดยการรับซื้อวัตถุดิบจากเกษตรกรในเครือข่าย โดยผู้ตรวจราชการได้เน้นย้ำให้สำนักงานอุตสาหกรรมจังหวัดสุพรรณบุรี มีการส่งเสริมและสนับสนุนติดตามการดำเนินกิจการผู้ประกอบการอย่างต่อเนื่อง เพื่อผลักดันให้เติบโตและสามารถแข่งขันในตลาดโลกได้
วันพฤหัสบดีที่ 2 มีนาคม 2566
02/03/2566
ผู้ตรวจวีระกิตติ์ฯ ตรวจราชการภาคใต้ พร้อมรับฟังข้อคิดเห็น ข้อเสนอแนะในการพัฒนาอุตสาหกรรมและบูรณาการการทำงานในพื้นที่
ผู้ตรวจราชการตรวจราชการภาคใต้ พร้อมรับฟังข้อคิดเห็น ข้อเสนอแนะในการพัฒนาอุตสาหกรรมและบูรณาการการทำงานในพื้นที่จากตัวแทนภาคเอกชนและหน่วยงานที่เกี่ยวข้อง
เมื่อวันที่ 28 กุมภาพันธ์ 2566 นายวีระกิตติ์ รันทกิจธนวิชญ์ ผู้ตรวจราชการกระทรวงอุตสาหกรรม ลงพื้นที่นราธิวาส ตรวจราชการประจำปีงบประมาณ พ.ศ.2566 รอบที่ 1 โดยมี นายโดม ถนอมบูรณ์ อุตสาหกรรมจังหวัดนราธิวาสและเจ้าหน้าที่เข้าร่วม โดยผู้ตรวจฯ ได้ชี้แจงนโยบายและแผนการตรวจราชการ และเน้นย้ำให้เจ้าหน้าที่ทุกคนดำเนินงานตามนโยบาย MIND ของกระทรวงอุตสาหกรรม ทั้ง 4 มิติ ได้แก่ 1.ความสำเร็จของธุรกิจ 2.การดูแลชุมชนและสังคม 3.สิ่งแวดล้อม และ 4.การกระจายรายได้ให้กับชุมชน ให้มีประสิทธิภาพและเกิดผลสัมฤทธิ์ให้เห็นเป็นรูปธรรม ตามแนวคิด "ใช้ หัว และ ใจ ปั้นอุตสาหกรรมคู่ชุมชน"
ทั้งนี้ ผู้ตรวจวีระกิตติ์ฯ ได้ขอบคุณและให้กำลังใจเจ้าหน้าที่ทุกท่านในการปฏิบัติงาน และได้มอบนโยบายและข้อเสนอแนะ อาทิ เน้นย้ำการตรวจกำกับดูแลสถานประกอบกิจการโรงงานให้ได้ 100%
การขออนุญาตและการรายงานการจัดการของเสีย (สก.1,2,3) ให้เป็นไปตามที่กฎหมายกำหนด เร่งรัดการส่งเสริมโรงงานให้ได้การรับรองอุตสาหกรรมสีเขียวที่เป็นไปตามเป้าหมายที่ 80% การประชาสัมพันธ์การแจ้งข้อมูลการประกอบกิจการโรงงานรายเดือน (รง.8) และรายปี (รง.9) ตามกฎหมาย ตามแบบ Single Form เน้นย้ำการเบิกจ่ายงบประมาณให้เป็นไปตามมาตรการเร่งรัดการเบิกจ่ายงบประมาณ ตามมติ ครม. การดำเนินงานการประเมินคุณธรรมและความโปร่งใสในการดำเนินงานภาครัฐ (ITA) โดยให้มีคะแนนที่เพิ่มขึ้นจากปีที่ผ่านมา ดำเนินงานเกี่ยวกับโครงการต่างๆ ที่ได้รับงบประมาณให้เป็นไปตามเป้าหมายที่กำหนดไว้
นอกจากนี้ ยังได้พบปะและรับฟังข้อคิดเห็น ข้อเสนอแนะ ในการพัฒนาอุตสาหกรรมและบูรณาการการทำงานในพื้นที่จากตัวแทนภาคเอกชนและหน่วยงานต่างๆ ที่อยู่ภายใต้กระทรวงอุตสาหกรรม อาทิ ประธานสภาอุตสาหกรรมจังหวัดนราธิวาส ประธานหอการค้าจังหวัดนราธิวาส และธนาคารพัฒนาวิสาหกิจขนาดกลางและขนาดย่อมแห่งประเทศไทย สาขาจังหวัดนราธิวาส
วันศุกร์ที่ 3 มีนาคม 2566
ข่าวสารการลงพื้นที่ตรวจราชการ จังหวัดอุดรธานี และจังหวัดหนองบัวลำภู
วันพฤหัสบดีที่ 2 มีนาคม 2566
นายกรัฐมนตรีลงพื้นที่ จ.อุดรธานี เปิดการอบรมสัมมนา “บทบาทท้องถิ่นไทยกับการกระจายอำนาจเพื่อการไปต่ออย่างยั่งยืน” ย้ำท้องถิ่นไม่ใช่รากหญ้า แต่เป็นฐานรากสำคัญของประเทศ
​นายกรัฐมนตรียืนยันจะทำทุกอย่างอย่างเต็มที่ให้ดีที่สุด ชาวอุดรธานีขอบคุณนายกฯ ช่วยสร้างอาชีพสร้างรายได้ สู้โควิดให้พี่น้องเกษตรกร
​นายกฯ ตรวจติดตามโครงการ “หนองบัวลำภูต้นแบบสีขาวปลอดยาเสพติด” ชื่นชมความสำเร็จ ชูขยายผลต้นแบบไปยังทุกจังหวัด ร่วมแก้ปัญหายาเสพติดแบบยั่งยืนครบวงจรตามนโยบายรัฐบาล
วันศุกร์ที่ 3 มีนาคม 2566
ที่ปรึกษารัฐมนตรีว่าการกระทรวง อว. เป็นประธานในพิธีเปิดงานมอบโล่เชิดชูเกียรติ “คนดี ศรีราชภัฏสุรินทร์”
ที่ปรึกษารัฐมนตรีว่าการกระทรวง อว. เป็นประธานในพิธีเปิดงานมอบโล่เชิดชูเกียรติ “คนดี ศรีราชภัฏสุรินทร์”
ช่วงค่ำของวันที่ 14 กุมภาพันธ์ 2566 นายสัมพันธ์ เย็นสำราญ ที่ปรึกษารัฐมนตรีว่าการกระทรวง อว. เป็นประธานในพิธีเปิดงานมอบโล่เชิดชูเกียรติ “คนดี ศรีราชภัฏสุรินทร์” และชมการแสดงแบบผ้านานาชาติ ณ สวนเฉลิมพระเกียรติพระบาทสมเด็จพระเจ้าอยู่หัว เฉลิมพระชนมพรรษา 80 พรรษา
พิธีมอบโล่เชิดชูเกียรติ “คนดี ศรีราชภัฏสุรินทร์” จัดขึ้นเนื่องในโอกาสฉลองครบรอบ 50 ปี การก่อตั้งมหาวิทยาลัยราชภัฏสุรินทร์ เพื่อเป็นการยกย่องเชิดชูเกียรติปูชนียบุคคลที่มีคุณูปการต่อการสร้างชื่อเสียง ผลักดันให้มหาวิทยาลัยราชภัฏสุรินทร์ดำเนินตามวัตถุประสงค์ ตอบสนองต่อพันธกิจในการพัฒนาชุมชน ท้องถิ่น สามารถผลิตบัณฑิตออกไปรับใช้สังคมจนประสบผลสำเร็จอย่างเป็นรูปธรรมและยั่งยืน เป็นที่รู้จักของประชาคม อีกทั้งยังเป็นบุคคลตัวอย่างในการครองตนอย่างมีคุณธรรม จริยธรรม และเป็นแบบอย่างที่ดีต่อชนรุ่นหลัง
วันศุกร์ที่ 3 มีนาคม 2566
03/03/2566
ผู้ตรวจฯ ภาสกร ลงพื้นที่ขอนแก่น ตรวจราชการรอบที่ 1 พร้อมหารือเครือข่ายร่วมขับเคลื่อนนโยบายกระทรวงอุตสาหกรรม MIND ใช้หัวและใจ ปั้นอุตสาหกรรมคู่ชุมชน
ผู้ตรวจราชการกระทรวงอุตสาหกรรม ลงพื้นที่ขอนแก่น ตรวจราชการรอบที่ 1 พร้อมหารือเครือข่ายร่วมขับเคลื่อนนโยบายกระทรวงอุตสาหกรรม MIND ใช้หัวและใจ ปั้นอุตสาหกรรมคู่ชุมชน
เมื่อวันที่ 1 มีนาคม 2566 เวลา 14.00 น. นายภาสกร ชัยรัตน์ รองอธิบดีกรมส่งเสริมอุตสาหกรรม รักษาราชการแทนผู้ตรวจราชการกระทรวงอุตสาหกรรม ลงพื้นที่ตรวจติดตามงานเขตตรวจราชการที่ 12 ภาคตะวันออกเฉียงเหนือตอนกลาง จังหวัดขอนแก่น เพื่อประชุมตรวจติดตามงานตามประเด็นการตรวจราชการกระทรวงอุตสาหกรรม รอบที่ 1 ปีงบประมาณ พ.ศ. 2566 ณ ห้องประชุมสำนักงานอุตสาหกรรมจังหวัด โดยมีนางศิริพรรณ อันชื่น อุตสาหกรรมจังหวัดขอนแก่น และเจ้าหน้าที่เข้าร่วม โดยอุตสาหกรรมจังหวัดได้รายงานผลการดำเนินงานปัญหาอุปสรรค การตรวจกำกับโรงงาน/เหมืองแร่ การใช้น้ำขุมเหมือง สถานการณ์ลักลอบเผาอ้อย การส่งเสริมอาชีพดูแลชุมชนรอบโรงงาน นอกจากนี้ยังได้พบปะและหารือเครือข่ายภาคเอกชน ภาคประชาชนในพื้นที่ อาทิ สภาอุตสาหกรรม สภาหอการค้า ผู้จัดการ SMEs Bank เขต11/สาขาชุมแพ เขตส่งเสริมอ้อยฯขอนแก่น เครือข่ายอุตสาหกรรมรักษ์สิ่งแวดล้อม และผู้แทน คพอ. เกี่ยวกับทิศทางการพัฒนาเศรษฐกิจอุตสาหกรรมของจังหวัดที่เน้นวิศวกรรมราง โซนนิ่งอุตสาหกรรม งานวิจัยและนวัตกรรมอาหารในอนาคต ในการนี้ได้ให้ข้อแนะนำในการส่งเสริมและพัฒนาอุตสาหกรรม นำนโยบายท่านปลัดกระทรวงอุตสาหกรรม MIND ใช้ "หัว" และ "ใจ" ปั้นอุตสาหกรรมคู่ชุมชน ขับเคลื่อนสู่เป้าหมาย ภายใต้หลักการ "อุตสาหกรรมดี ชุมชนดี หน่วยงานดี" สู่ความสำเร็จ 4 มิติ (ความสำเร็จทางธุรกิจ การประกอบกิจการไม่สร้างผลกระทบชุมชน การดูแลสิ่งแวดล้อมตอบโจทย์ประชาคมโลก และการกระจายรายได้สร้างอาชีพ) การจัดงานอุตสาหกรรมแฟร์ระดับภาค ทั้งนี้ ได้รับความร่วมมือจากอุตสาหกรรมจังหวัดขอนแก่น นางศิริพรรณ อันชื่น อุตสาหกรรมจังหวัดขอนแก่น และคณะหน่วยงานร่วมภาครัฐและเอกชนเป็นอย่างดี
วันศุกร์ที่ 3 มีนาคม 2566
อพวช. เปิดงาน “คาราวานวิทยาศาสตร์ อพวช.มิตรภาพลาว-ไทย” ที่นครเวียงจันทน์ สปป.ลาว
อพวช. เปิดงาน “คาราวานวิทยาศาสตร์ อพวช.มิตรภาพลาว-ไทย” ที่นครเวียงจันทน์ สปป.ลาว
อพวช. เปิดงาน “คาราวานวิทยาศาสตร์ อพวช.มิตรภาพลาว-ไทย” ที่นครเวียงจันทน์ สปป.ลาว คึกคัก นักเรียนแห่ร่วมกิจกรรม “ดร.ดนุช” เลขานุการ รมว.อว. ชี้เป็นการสร้างความตระหนักด้านวิทยาศาสตร์ให้เยาวชนอาเซียน เตรียมเคลื่อนขบวนไปยังประเทศกัมพูชา ขณะที่ ผอ.อพวช. เผยเป็นครั้งแรกในรอบ 7 ปีที่นำคาวานวิทยาศาสตร์ฯ มาจัดแสดงนอกประเทศ เชื่อทุกปัญหาแก้ได้ด้วยวิทยาศาสตร์
เมื่อวันที่ 14 ก.พ. ที่โรงเรียนมัธยมศึกษาสมบูรณ์เวียงจันทน์ นครหลวงเวียงจันทน์ สาธารณรัฐประชาธิปไตยประชาชนลาว (สปป.ลาว) องค์การพิพิธภัณฑ์วิทยาศาสตร์แห่งชาติ (อพวช.) กระทรวงการอุดมศึกษา วิทยาศาสตร์ วิจัยและนวัตกรรม (อว.) เปิดงาน “คาราวานวิทยาศาสตร์ อพวช.มิตรภาพลาว-ไทย” มี ดร.ดนุช ตันเทอดทิตย์ เลขานุการ รมว.อว. เป็นประธานเปิดงาน โดยมี ผศ.ดร.รวิน ระวิวงศ์ ผอ.อพวช. นายพิมพา อุดทะจัก ผอ.สถาบันค้นคว้าวิทยาศาสตร์และนวัตกรรม กระทรวงศึกษาธิการและกีฬา สปป.ลาว นายทองพัน อุไลทอน ผอ.โรงเรียนมัธยมศึกษาสมบูรณ์เวียงจันทน์ เข้าร่วม โดยบรรยากาศเป็นไปอย่างคึกคัก มีนักเรียนทั้งจากโรงเรียนมัธยมศึกษาสมบูรณ์เวียงจันทน์และโรงเรียนใกล้เคียงเข้าร่วมกิจกรรมอย่างสนุกสนาน โดยเฉพาะกิจกรรมเปิดฟ้ามองดาว ที่มีการจำลองท้องฟ้าจำลองขนาดใหญ่มาจัดฉายภาพยนตร์ดาราศาสตร์และการเรียนรู้เรื่องกลุ่มดาวสามมิติแบบ full Dome การทดลองทางวิทยาศาสตร์ เกมและของเล่นวิทยาศาสตร์ และที่สำคัญมีการนำกิจกรรม Research Show ซึ่งเป็นกิจกรรมเกี่ยวกับค้นคว้าทางธรรมชาติ นำมาจัดแสดงที่ สปป.ลาว เป็นที่แรกอีกด้วย
ทั้งนี้ ดร.ดนุช กล่าวเปิดงานว่า “คาราวานวิทยาศาสตร์ อพวช.มิตรภาพลาว-ไทย” เป็นความร่วมมือทางด้านวิทยาศาสตร์ระหว่างกระทรวง อว. กับ สปป.ลาว เพื่อปลูกจิตสำนึกของเยาวชนให้มีความสนใจด้านวิทยาศาสตร์ให้มากขึ้น ซึ่งจะนำมาซึ่งผลประโยชน์ที่ดีของทั้งสองประเทศ และเพื่อความสัมพันธ์อันดี สำหรับกิจกรรมคาราวานวิทยาศาสตร์ อพวช.ฯ หลังจากนี้จะเคลื่อนขบวนไปจัดที่ สปป.ลาวใต้ และประเทศกัมพูชา เพื่อสร้างความตระหนักด้านวิทยาศาสตร์ให้กับเยาวชนในกลุ่มประเทศอาเซียนต่อไป
ด้าน ผศ.ดร.รวิน กล่าวว่า “คาราวานวิทยาศาสตร์ อพวช.ฯ ที่ สปป.ลาวครั้งนี้ จัดขึ้นเป็นครั้งแรกในรอบ 7 ปี ที่นำคาราวานวิทยาศาสตร์มาจัดกิจกรรมยังนอกประเทศ และมีกิจกรรมใหม่คือ Research Show ซึ่งนำมาจัดแสดงเป็นครั้งแรกที่ สปป.ลาว ขณะที่กิจกรรมอื่นก็มีความใหม่และสนุกอย่างมีสาระ เพื่อสื่อสารให้เยาวชนรู้ว่าวิทยาศาสตร์เป็นเรื่องใกล้ตัวและสนุก ทำให้ชีวิตดีขึ้น ทำให้โลกน่าอยู่ ที่สำคัญ ทุกปัญหาที่เกิดขึ้นสามารถแก้ไขได้ด้วยวิทยาศาสตร์ ตนเชื่อว่าเมื่อเยาวชนได้รู้จักและเข้าใจวิทยาศาสตร์ เมื่อพวกเขาเติบโตขึ้นพวกเขาจะดูแลโลกนี้ให้ดีขึ้นได้
ด้านนายพิมพา กล่าวว่า คาราวานวิทยาศาสตร์ อพวช.ฯ เป็นการสร้างจิตสำนึกด้านวิทยาศาสตร์ให้แก่เยาวชนลาว ส่งเสริมให้เยาวชนลาวมาสนใจในวิทยาศาสตร์มากขึ้น ซึ่งจะช่วยสร้างความเข้มแข็งด้านวิทยาศาสตร์ต่อไปในอนาคต ตนหวังว่าจะได้รับความร่วมมือจากกระทรวง อว. ในการจัดกิจกรรมลักษณะนี้ร่วมกับ สปป.ลาวอีก เพื่อเป็นการกระชับความสัมพันธ์และสร้างความสามัคคีลาว-ไทย
วันพฤหัสบดีที่ 2 มีนาคม 2566
02/03/2566
ก.แรงงาน โดยกรมสวัสดิการและคุ้มครองแรงงาน แถลงข่าวจัดงานวันสตรีสากล ประจำปี 2566
ก.แรงงาน โดยกรมสวัสดิการและคุ้มครองแรงงาน แถลงข่าวจัดงานวันสตรีสากล ประจำปี 2566
กระทรวงแรงงาน โดยกรมสวัสดิการและคุ้มครองแรงงาน (กสร.) แถลงข่าวการจัดงานวันสตรีสากล ประจำปี 2566 ภายใต้แนวคิด “แรงงานสตรี สร้างความเสมอภาคและการทำงานที่มีคุณค่า” ในวันพุธที่ 8 มีนาคมนี้ ณ โรงแรมมิราเคิล แกรนด์ คอนเวนชั่น เขตหลักสี่ กรุงเทพฯ เพื่อยกย่องเชิดชูเกียรติสตรีทำงานดีเด่น และกระตุ้นให้สังคมไทยได้ตระหนักถึงความสำคัญของสตรีทำงานว่าเป็นผู้มีบทบาทในการพัฒนาประเทศ
นายนิยม สองแก้ว อธิบดีกรมสวัสดิการและคุ้มครองแรงงาน (กสร.) กล่าวในฐานะประธานการแถลงข่าวการจัดงานวันสตรีสากล ประจำปี 2566 วันที่ 2 มีนาคม 2566 ณ บริเวณหน้าห้องประชุม ศ. นิคม จันทรวิทุร ชั้น 5 กรมสวัสดิการและคุ้มครองแรงงาน ซึ่งได้รับมอบหมายจาก นายสุชาติ ชมกลิ่น รัฐมนตรีว่าการกระทรวงแรงงานว่า กระทรวงแรงงานจะจัดงานวันสตรีสากล ประจำปี 2566 ขึ้นในวันที่ 8 มีนาคม 2566 ณ โรงแรมมิราเคิล แกรนด์ คอนเวนชั่น เขตหลักสี่ กรุงเทพฯ ตามที่องค์การสหประชาชาติกำหนดให้วันที่ 8 มีนาคมของทุกปี เป็นวันสตรีสากล และเชิญชวนให้ประเทศสมาชิกจัดกิจกรรมเพื่อร่วมเฉลิมฉลองและรำลึกถึงการต่อสู้ของสตรี เพื่อให้ได้มาซึ่งความยุติธรรม ความเสมอภาค สันติภาพ และการพัฒนา รวมถึงการทบทวนความก้าวหน้าในการดำเนินงานด้านสิทธิสตรีตามนโยบายของรัฐบาลที่ได้ให้ความสำคัญต่อการคุ้มครองและพัฒนาคุณภาพชีวิตแรงงานสตรีมาโดยตลอด อันเห็นได้จากการกำหนดการคุ้มครองสิทธิของแรงงานสตรีไว้เป็นการเฉพาะในพระราชบัญญัติคุ้มครองแรงงาน พ.ศ. 2541 และส่งเสริมการจัดสวัสดิการนอกเหนือกฎหมายเพื่อส่งเสริมคุณภาพชีวิตแรงงานสตรีมาอย่างต่อเนื่อง สำหรับการจัดงานวันสตรีสากล ประจำปี 2566 นี้ กระทรวงแรงงาน โดยกรมสวัสดิการและคุ้มครองแรงงาน ได้กำหนดจัดขึ้นภายใต้แนวคิด “แรงงานสตรี สร้างความเสมอภาคและการทำงานที่มีคุณค่า” โดยมีวัตถุประสงค์เพื่อให้สตรีทำงานทุกคนได้ตระหนักถึงคุณค่าของตนเอง มุ่งมั่นพัฒนาความรู้ให้พร้อมรับการเปลี่ยนแปลงของสถานการณ์ต่าง ๆ ที่เกิดขึ้นทั้งภายในประเทศและต่างประเทศได้อย่างเหมาะสม รณรงค์ให้ทุกภาคส่วนของสังคมตระหนักถึงความสำคัญของสตรีทำงาน สนับสนุน ส่งเสริมให้สตรีทำงานได้รับสิทธิอย่างเท่าเทียมและเป็นธรรม มีคุณภาพชีวิตที่ดี มีความสุขในการทำงาน มีพลังสร้างสรรค์ครอบครัวและสังคมที่เข้มแข็ง และช่วยขับเคลื่อนเศรษฐกิจของประเทศให้ก้าวสู่ความเป็นสากล
อธิบดี กสร. กล่าวต่อไปว่า กิจกรรมสำคัญภายในงานจะมีพิธีมอบโล่รางวัลให้แก่สตรีทำงานดีเด่น โดยรัฐมนตรีว่าการกระทรวงแรงงาน ซึ่งในปีนี้มีสตรีที่มีคุณสมบัติเหมาะสมเข้ารับรางวัล จำนวนทั้งสิ้น 31 คน จาก 8 ประเภทรางวัล อาทิ นางสาวฉวีวรรณ อุทัยพิบูลย์ รองผู้ว่าการ (แผนและพัฒนา) การประปานครหลวง ประเภทสตรีนักบริหารดีเด่น นางสาวเขมนิจ จามิกรณ์ ประเภทศิลปินสตรีดีเด่น และนางเธียรรัตน์ นะวะมะวัฒน์ โฆษกกระทรวงแรงงาน (ฝ่ายการเมือง) ประเภทสื่อมวลชนสตรีดีเด่น นอกจากนี้ ยังมีกิจกรรมแสดงนิทรรศการสตรีทำงานดีเด่น และการแสดงผลิตภัณฑ์ของสตรีผู้ประกอบอาชีพอิสระดีเด่น อีกด้วย
วันศุกร์ที่ 3 มีนาคม 2566
03/03/2566
สมอ. แก้หลักเกณฑ์การขอใบอนุญาต มอก. อำนวยความสะดวกให้ผู้ประกอบการมากยิ่งขึ้น
สมอ. ขานรับนโยบายกระทรวงอุตสาหกรรม “มุ่งสร้างความสำเร็จให้ภาคธุรกิจ” แก้หลักเกณฑ์การขอใบอนุญาต มอก. ตามหลักการสากล อำนวยความสะดวกให้ผู้ประกอบการมากยิ่งขึ้น มีผลตั้งแต่วันที่ 30 มกราคม 2566 เป็นต้นมา
ดร.ณัฐพล รังสิตพล ปลัดกระทรวงอุตสาหกรรม เปิดเผยว่า กระทรวงอุตสาหกรรมได้แก้ไขหลักเกณฑ์การออกใบอนุญาต มอก. ให้มีความยืดหยุ่นและคล่องตัวมากขึ้น เพื่ออำนวยความสะดวกให้ผู้ประกอบการตามนโยบาย “MIND ใช้ หัว และ ใจ ปั้นอุตสาหกรรมคู่ชุมชน” ของกระทรวงอุตสาหกรรม ในการสร้างความสำเร็จให้ภาคธุรกิจให้เติบโตอย่างสมดุลและยั่งยืน ซึ่งเป็นหนึ่งในแนวทางการขับเคลื่อนการพัฒนาภาคอุตสาหกรรมใน 4 มิติ ได้แก่ การสร้างความสำเร็จให้ภาคธุรกิจ การดูแลชุมชนและสังคม การรักษาสิ่งแวดล้อม และการกระจายรายได้สู่ชุมชน โดยการแก้หลักเกณฑ์การขอใบอนุญาตดังกล่าว เป็นการเพิ่มวิธีการรับรองคุณภาพผลิตภัณฑ์เพื่อให้ผู้ประกอบการมีทางเลือกมากยิ่งขึ้น และไม่เป็นอุปสรรคในการดำเนินธุรกิจ โดยมีผลตั้งแต่วันที่ 30 มกราคม 2566 เป็นต้นมา
ด้าน นายบรรจง สุกรีฑา เลขาธิการสำนักงานมาตรฐานผลิตภัณฑ์อุตสาหกรรม (สมอ.) กล่าวเพิ่มเติมว่า การแก้ไขหลักเกณฑ์การออกใบอนุญาต มอก. จากเดิมที่เป็นการยืนยันคุณภาพผลิตภัณฑ์ด้วยการทดสอบผลิตภัณฑ์และการตรวจประเมินระบบการควบคุมคุณภาพโรงงาน และการยืนยันคุณภาพผลิตภัณฑ์เป็นการเฉพาะครั้ง สมอ. ได้เพิ่มการยืนยันคุณภาพผลิตภัณฑ์ด้วยการรับรองตนเอง (Supplier’s declaration of conformity : SDOC) โดยจะพิจารณายอมรับใบรับรองตนเองของผู้ประกอบการ เพื่อยืนยันว่าผลิตภัณฑ์มีคุณภาพตามที่มาตรฐานกำหนด และโรงงานที่ผลิตมีระบบควบคุมคุณภาพเพียงพอที่จะรักษาคุณภาพของผลิตภัณฑ์ให้เป็นไปตามมาตรฐานได้อย่างสม่ำเสมอ รวมทั้งยังได้เพิ่มการยืนยันคุณภาพผลิตภัณฑ์ด้วยใบรับรองผลิตภัณฑ์ (Certificate of conformity : COC) ที่ออกให้โดยหน่วยรับรองที่ สมอ. ยอมรับ ซึ่งการแก้ไขหลักเกณฑ์ดังกล่าวนี้มีผลตั้งแต่วันที่ 30 มกราคม 2566 เป็นต้นมา เพื่ออำนวยความสะดวกแก่ผู้ประกอบการ ลดระยะเวลา ขั้นตอนในการตรวจสอบเพื่อการอนุญาต และลดค่าใช้จ่ายให้ผู้ประกอบการได้อีกทางหนึ่งด้วย
สำหรับการยืนยันคุณภาพผลิตภัณฑ์ด้วยการรับรองตนเอง และใบรับรองผลิตภัณฑ์ สมอ. จะกำหนดไว้ในหลักเกณฑ์เฉพาะในการตรวจสอบเพื่อการอนุญาตสำหรับแต่ละผลิตภัณฑ์ โดยจะพิจารณาตามความเหมาะสมของแต่ละผลิตภัณฑ์ ทั้งนี้ สมอ. ยังคงเข้มงวดในการตรวจสอบผลิตภัณฑ์ ภายหลังจากการได้รับใบอนุญาต เพื่อคุ้มครองผู้บริโภคให้ได้รับความปลอดภัยจากการใช้สินค้าอุตสาหกรรม ขณะเดียวกันยังส่งเสริมให้ผู้ประกอบการมีศักยภาพในการดำเนินธุรกิจให้ประสบความสำเร็จอย่างต่อเนื่องด้วย เลขาธิการ สมอ. กล่าว
2 มีนาคม 2566
วันศุกร์ที่ 3 มีนาคม 2566
03/03/2566
หน.ผู้ตรวจ ก.อุตฯ และคณะเยี่ยม ชมสถานประกอบการขนมจีนกึ่งสำเร็จรูป ที่ใช้แรงงานและวัตถุดิบในพื้นที่ ซึ่งสอดคล้องกับนโยบาย “ปั้นอุตสาหกรรมคู่ชุมชน”
หัวหน้าผู้ตรวจราชการกระทรวงอุตสาหกรรม และคณะเยี่ยม ชมสถานประกอบการขนมจีนกึ่งสำเร็จรูป ที่ใช้แรงงานและวัตถุดิบในพื้นที่ ซึ่งสอดคล้องกับนโยบาย “ปั้นอุตสาหกรรมคู่ชุมชน”
เมื่อวันที่ 2 มีนาคม 2566 นายวิษณุ ทับเที่ยง หัวหน้าผู้ตรวจราชการกระทรวงอุตสาหกรรม พร้อมด้วยนายพงษ์เกษม โพธิ์แก้ว อุตสาหกรรมจังหวัดพะเยา และคณะเยี่ยมชมการดำเนินงานของ หจก.ขนมจีนยายหม่อม หมู่ 5 ตำบลสว่างอารมณ์ อำเภอดอกคำใต้ จังหวัดพะเยา ซึ่งผลิตขนมจีนเส้นสด ขนมจีนกึ่งสำเร็จรูป น้ำพริกน้ำเงี้ยว น้ำพริกแกงเขียวหวาน โดยสถานประกอบการแห่งนี้ได้เข้าร่วมโครงการกับกระทรวงอุตสาหกรรม อาทิ โครงการพัฒนาศักยภาพผู้ประกอบการเพื่อเพิ่มขีดความสามารถในการแข่งขัน (Phayao Food Valley) โครงการพัฒนา Cluster อุตสาหกรรมกลุ่มล้านนาตะวันออก สำหรับกลุ่มอุตสาหกรรมอาหารและสมุนไพร โครงการพัฒนาขีดความสามารถในการแข่งขันของเกษตรอุตสาหกรรมและขับเคลื่อนศูนย์ปฏิรูปอุตสาหกรรมเพื่อพัฒนาวิสาหกิจสู่ตลาด 4.0 (OPOAI + Mini ITC) โครงการยกระดับการประกอบการ SME ภาคเหนือตอนบน ด้วยเทคโนโลยีดิจิทัล (Digital Transformation for Upper Northern SME) โครงการพัฒนาศักยภาพผู้ประกอบการอุตสาหกรรมแปรรูปการเกษตรเพื่อเพิ่มขีดความสามารถในการแข่งขัน นอกจากนี้สถานประกอบการแห่งนี้ยังได้จ้างแรงงานในพื้นที่ และรับซื้อวัตถุดิบ (ข้าว) ในพื้นที่ ซึ่งสอดคล้องกับนโยบายของกระทรวงอุตสาหกรรม “ปั้นอุตสาหกรรมคู่ชุมชน”
วันศุกร์ที่ 3 มีนาคม 2566
03/03/2566
ผู้ตรวจฯภาสกร ลงพื้นที่กาฬสินธุ์ ตรวจราชการรอบ 1 พร้อมหารือเครือข่ายร่วมขับเคลื่อนนโยบายกระทรวงอุตสาหกรรม MIND ใช้หัวและใจปั้นอุตสาหกรรมคู่ชุมชน
ผู้ตรวจราชการกระทรวงอุตสาหกรรม ลงพื้นที่กาฬสินธุ์ ตรวจราชการรอบ 1 พร้อมหารือเครือข่ายร่วมขับเคลื่อนนโยบายกระทรวงอุตสาหกรรม MIND ใช้หัวและใจปั้นอุตสาหกรรมคู่ชุมชน
เมื่อวันที่ 1 มีนาคม 2566 เวลา 09.00 น. นายภาสกร ชัยรัตน์ รองอธิบดีกรมส่งเสริมอุตสาหกรรม รักษาการในตำแหน่งผู้ตรวจราชการกระทรวงอุตสาหกรรม ลงพื้นที่ตรวจติดตามงานเขตตรวจราชการที่ 12 ภาคตะวันออกเฉียงเหนือตอนกลาง จังหวัดกาฬสินธุ์ ประชุมตรวจติดตามงานตามประเด็นการตรวจราชการกระทรวงอุตสาหกรรม รอบที่ 1 ปีงบประมาณ พ.ศ. 2566 ณ ห้องประชุมสำนักงานอุตสาหกรรมจังหวัด โดยมี นายวศิน ศุภพิสุทธิ์ อุตสาหกรรมจังหวัดกาฬสินธุ์ และเจ้าหน้าที่เข้าร่วม โดยอุตสาหกรรมจังหวัดได้รายงานผลการดำเนินงานปัญหาอุปสรรค การตรวจกำกับโรงงาน/เหมืองแร่ สถานการณ์อ้อยลักลอบเผา การส่งเสริมอาชีพดูแลชุมชนรอบโรงงาน นอกจากนี้ ยังได้ร่วมประชุมหารือกับเครือข่ายในพื้นที่ อาทิ สภาอุตสาหกรรม สภาหอการค้า ผู้จัดการ SMEs Bank สาขากาฬสินธุ์ เครือข่ายอุตสาหกรรมรักษ์สิ่งแวดล้อม และผู้แทนคพอ. ได้รับทราบผลการดำเนินงานปัญหาอุปสรรคการดำเนินงานพร้อมทั้งภาพรวมศักยภาพทิศทางการพัฒนาเศรษฐกิจอุตสาหกรรมของจังหวัดจากภาคเอกชน ภาคประชาชน ในการนี้ได้ให้ข้อแนะนำในการส่งเสริมและพัฒนาอุตสาหกรรม นำนโยบายท่านปลัดกระทรวงอุตสาหกรรม MIND ใช้ "หัว" และ "ใจ" ปั้นอุตสาหกรรมคู่ชุมชน ขับเคลื่อนสู่เป้าหมาย ภายใต้หลักการ "อุตสาหกรรมดี ชุมชนดี หน่วยงานดี" สู่ความสำเร็จ 4 มิติ (ความสำเร็จทางธุกิจ การประกอบกิจการไม่สร้างผลกระทบชุมชน การดูแลสิ่งแวดล้อมตอบโจทย์ประชาคมโลก และการกระจายรายได้สร้างอาชีพดีพร้อม ทั้งนี้ ได้รับความร่วมมือจากอุตสาหกรรมจังหวัดกาฬสินธุ์ นายวศิน ศุภพิสุทธิ์ และคณะหน่วยงานร่วมภาครัฐและเอกชนเป็นอย่างดี
วันพฤหัสบดีที่ 2 มีนาคม 2566
02/03/2566
​นายกรัฐมนตรีลงพื้นที่ จ.อุดรธานี เปิดการอบรมสัมมนา “บทบาทท้องถิ่นไทยกับการกระจายอำนาจเพื่อการไปต่ออย่างยั่งยืน” ย้ำท้องถิ่นไม่ใช่รากหญ้า แต่เป็นฐานรากสำคัญของประเทศ
​นายกรัฐมนตรีลงพื้นที่ จ.อุดรธานี เปิดการอบรมสัมมนา “บทบาทท้องถิ่นไทยกับการกระจายอำนาจเพื่อการไปต่ออย่างยั่งยืน” ย้ำท้องถิ่นไม่ใช่รากหญ้า แต่เป็นฐานรากสำคัญของประเทศ
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า วันนี้ (2 มีนาคม 2566) เวลา 10.00 น. ณ มหาวิทยาลัยราชภัฏอุดรธานี อำเภอเมืองอุดรธานี จังหวัดอุดรธานี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานเปิดการอบรมสัมมนา “บทบาทท้องถิ่นไทยกับการกระจายอำนาจเพื่อการไปต่ออย่างยั่งยืน” เพื่อให้ผู้เข้ารับการอบรมได้รับทราบเกี่ยวกับบทบาทของท้องถิ่น ทิศทางการกระจายอำนาจ รวมถึงเพื่อเป็นการเสริมสร้างความเข้มแข็งและเพิ่มประสิทธิภาพการบริหารงานขององค์กรปกครองส่วนท้องถิ่นในการให้บริการประชาชน โดยมี พลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายธนกร วังบุญคงชนะ รัฐมนตรีประจำสำนักนายกรัฐมนตรี พร้อมด้วย ผู้บริหาร ที่ปรึกษา สมาชิกสภาท้องถิ่น ข้าราชการและพนักงานขององค์กรปกครองส่วนท้องถิ่น กว่า 5,000 คนจากทั่วประเทศ เข้าร่วม
นายกรัฐมนตรีกล่าวว่า รัฐบาลให้ความสำคัญ และขอขอบคุณผู้บริหาร อบต. ทั่วประเทศทุกท่านที่ดูแลพี่น้องประชาชนเป็นอย่างดี ทำหน้าที่สะท้อนปัญหาระดับพื้นที่ได้อย่างชัดเจน นำไปสู่การแก้ไขได้อย่างทันท่วงที รวมทั้งขับเคลื่อนนโยบายสำคัญ และโครงการต่าง ๆ ไปสู่ท้องถิ่นให้บรรลุผลสำเร็จ สร้างประโยชน์สุขให้ทุกชุมชนทั่วประเทศตลอดมา ซึ่งที่ผ่านมารัฐบาลได้เร่งเดินหน้ากระจายความเจริญในทุกมิติ ทุกภูมิภาค ทั่วประเทศอย่างทั่วถึง ตามแผนยุทธศาสตร์ชาติ 20 ปี เพื่อเป็นการวางรากฐานให้ประเทศไทยและท้องถิ่นไทยสามารถสร้างโอกาสให้แก่พื้นที่ตนเองได้อย่างยั่งยืน
นายกรัฐมนตรีกล่าวต่อไปว่า รัฐบาลได้เล็งเห็นถึงศักยภาพและโอกาสของพื้นที่ต่าง ๆ ได้ผลักดันการขยายโอกาสทางเศรษฐกิจ เพื่อให้ท้องถิ่นไทยทุกแห่งมีเศรษฐกิจในระดับพื้นที่เข้มแข็งและมีสังคมที่น่าอยู่ ทั้งการพัฒนาเขตเศรษฐกิจพิเศษและพื้นที่ระเบียงเศรษฐกิจทั่วประเทศ เพื่อขับเคลื่อนเขตเศรษฐกิจใหม่และยกระดับรายได้ของพี่น้องในพื้นที่ ส่งเสริมให้ประชาชนในท้องถิ่นมีคุณภาพชีวิตที่ดี สะดวกสบาย สามารถเข้าถึงบริการของภาครัฐได้อย่างรวดเร็ว และเท่าเทียม
นายกรัฐมนตรีย้ำว่า รัฐบาลให้ความสำคัญกับการพัฒนาท้องถิ่นไทยมาโดยตลอด โดยมุ่งเน้นการส่งเสริมให้ท้องถิ่นสามารถดำเนินงานได้อย่างมีประสิทธิภาพมากยิ่งขึ้น รวมทั้งมุ่งเน้นการขับเคลื่อนการบูรณาการทำงานร่วมกัน ระหว่างส่วนกลาง ส่วนภูมิภาค และส่วนท้องถิ่น และยังรวมถึงภาคเอกชน ที่เป็นภาคีสาคัญของภาครัฐเสมอมา พร้อมชื่นชมชาวท้องถิ่น ผู้บริหาร อบต. ทุกแห่งทั่วประเทศ และเจ้าหน้าที่ที่เกี่ยวข้องทุกคน ที่เป็นกําลังสําคัญในการพัฒนาความเจริญในระดับพื้นที่ ผลักดันการดำเนินงานของภาครัฐให้เกิดผลสัมฤทธิ์ รวมทั้งขอฝากให้ผู้นำท้องถิ่นช่วยกันแก้ไขปัญหาค่าฝุ่น PM 2.5 และหวังให้ผู้บริหารส่วนท้องถิ่นนำความรู้ที่ได้รับ และจากการแลกเปลี่ยนประสบการณ์ทำงานระหว่างกัน นำมาปรับใช้ในการบริหารจัดการตามบริบทพื้นที่ของตนเอง นำไปสู่การพัฒนาที่ยั่งยืน และเกิดประโยชน์สูงสุดต่อพี่น้องประชาชน องค์กรท้องถิ่นและประเทศชาติต่อไป
วันศุกร์ที่ 3 มีนาคม 2566
สธ.ชู 4 หน่วยงานองค์กรแห่งความสุข มุ่งพัฒนาสู่องค์กรสมรรถนะสูงด้วย 4T พร้อมสื่อสารเชิงรุกทุกจังหวัด
รองปลัดกระทรวงสาธารณสุข ประชุมคณะอนุกรรมการขับเคลื่อนนโยบายด้านองค์กร บุคลากร และการสื่อสาร เตรียมแจ้งแนวทางการบริหารจัดการสู่องค์กรสมรรถนะสูง 4T ถึงทุกหน่วยงานในสังกัด ในเดือนมีนาคมนี้ ชู 4 หน่วยงานตัวอย่าง เป็นองค์กรแห่งความสุขคุณภาพ
รองปลัดกระทรวงสาธารณสุข ประชุมคณะอนุกรรมการขับเคลื่อนนโยบายด้านองค์กร บุคลากร และการสื่อสาร เตรียมแจ้งแนวทางการบริหารจัดการสู่องค์กรสมรรถนะสูง 4T ถึงทุกหน่วยงานในสังกัด ในเดือนมีนาคมนี้ ชู 4 หน่วยงานตัวอย่าง เป็นองค์กรแห่งความสุขคุณภาพ คือ รพ.ฆ้องชัย รพ.คูเมือง สสจ.นครพนม และ สสจ.อุบลราชธานี พร้อมเดินหน้าสื่อสารเชิงรุกทั้งข้อมูลความรู้สุขภาพ และผลงานเด่นของหน่วยบริการ
วันนี้ (3 มีนาคม 2566) ที่กระทรวงสาธารณสุข จ.นนทบุรีนพ.ทวีศิลป์ วิษณุโยธิน รองปลัดกระทรวงสาธารณสุข กล่าวภายหลังการประชุมคณะอนุกรรมการขับเคลื่อนนโยบายด้านองค์กร บุคลากร และการสื่อสารองค์กร กระทรวงสาธารณสุข ครั้งที่ 2/2566 ว่า ที่ประชุมมีการติดตามการดำเนินงานในหลายประเด็น ได้แก่ การขับเคลื่อนการสร้างความเข้มแข็งของระบบบริหารจัดการสู่องค์กรสมรรถนะสูง (4T) ได้แก่ Trust ความไว้เนื้อเชื่อใจ Teamwork&Talent การทำงานเป็นทีมและสนับสนุนคนเก่งที่สร้างความเปลี่ยนแปลงการทำงานที่ดี Technology ใช้เทคโนโลยีเพิ่มประสิทธิภาพการทำงาน และ Targets ทำงานแบบมุ่งเป้าหมาย ซึ่งผ่านความเห็นชอบจากคณะอนุกรรมการฯ แล้วเมื่อเดือนกุมภาพันธ์ที่ผ่านมา และจะแจ้งเวียนแนวทางให้หน่วยงานต่างๆ ทราบในเดือนมีนาคมนี้ ทั้งนี้ ที่ผ่านมามีหลายหน่วยงานดำเนินการองค์กรแห่งความสุขที่มีคุณภาพครอบคลุมทั้ง 4T อาทิ รพ.ฆ้องชัยจ.กาฬสินธุ์สำนักงานสาธารณสุขจังหวัดนครพนม รพ.คูเมือง จ.บุรีรัมย์ และสำนักงานสาธารณสุขจังหวัดอุบลราชธานี
นพ.ทวีศิลป์กล่าวต่อว่า ในประเด็นการขับเคลื่อนการสื่อสารภายในองค์กร เครือข่ายและประชาชนที่มีประสิทธิภาพ กระทรวงสาธารณสุขเน้นให้ความสำคัญกับการสื่อสารเชิงรุก โดยจัดพื้นที่หรือจุดสื่อสารข้อมูลความรู้ด้านสุขภาพให้กับผู้มารับบริการและญาติ เพื่อสร้างความรอบรู้ด้านสุขภาพ (Health Literacy) และเผยแพร่ผลงานในการจัดบริการหรือนวัตกรรมของหน่วยงาน โดยมีการจัดทำแผนสื่อสาร 1 จังหวัด 1 หน่วยบริการ 1 ข่าวดี ทยอยเผยแพร่ตลอดปี ซึ่งดำเนินการแล้ว 7 เขตสุขภาพ 9 เรื่อง เช่น รพ.เพชรบูรณ์ปลูกถ่ายกระจกตาสำเร็จ, รพ.พระพุทธชินราชใช้เครื่องกระตุ้นหัวใจแบบไร้สายรักษาผู้ป่วยโรคหัวใจแห่งแรกในภาคเหนือ, รพ.พระปกเกล้า จ.จันทบุรี คัดกรองกลุ่มดาวน์ซินโดรมในหญิงตั้งครรภ์ เป็นต้น
************************************************3 มีนาคม 2566
วันศุกร์ที่ 3 มีนาคม 2566
อว. ผนึกกำลัง สถาบันบัณฑิตวิทยาศาสตร์จีน: สานพลังกระชับความร่วมมือด้าน อววน.
อว. ผนึกกำลัง สถาบันบัณฑิตวิทยาศาสตร์จีน: สานพลังกระชับความร่วมมือด้าน อววน.
ศ.(พิเศษ) ดร.เอนก เหล่าธรรมทัศน์รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม และศ. ดร.นพ.สิริฤกษ์ ทรงศิวิไลพร้อมคณะผู้บริหารของกระทรวง อว. ได้หารือความร่วมมือในการพัฒนาวิทยาศาสตร์และเทคโนโลยีกับศ. โฮว เจี้ยนกั๋วผู้อำนวยการสถาบันบัณฑิตวิทยาศาสตร์จีน (Chinese Academy of Sciences - CAS) และนายจาง ย่าผิงรองผู้อำนวยการของ CAS โดยทั้งสองฝ่ายจะเดินหน้าความร่วมมือด้านวิทยาศาสตร์และเทคโนโลยีในหลายสาขาโดยเฉพาะด้านการพัฒนาเครื่องปฏิกรนิวเคลียร์ฟิวชัน (โทคาแมค) ด้านดาราศาสตร์ ทรัพยากรและสิ่งแวดล้อม เทคโนโลยีสารสนเทศ วิทยาศาสตร์สุขภาพ รวมทั้งส่งเสริมความร่วมมือระหว่างกันผ่านศูนย์ความร่วมมือนวัตกรรม CAS-ICCB ณ กรุงเทพฯอีกทั้งยังมีเป้าหมายที่จะสนับสนุนการแลกเปลี่ยนนักศึกษาและนักวิจัยไทย-จีนให้มากยิ่งขึ้นเพื่อช่วยสร้างรากฐานการพัฒนากำลังคนด้าน S&T ของทั้งสองประเทศในอนาคต
ในการนี้ สถาบันบัณฑิตวิทยาศาสตร์จีนยินดีที่จะดำเนินงานสานต่อความร่วมมือกับกระทรวง อว. ภายใต้ความเชื่อมโยงของนโยบายข้อริเริ่มหนึ่งแถบหนึ่งเส้นทาง (Belt and Road Initiative - BRI) และ BCG Model เพื่อมุ่งสู่การเป็นประชาคมที่มีอนาคตร่วมกันไทย - จีน ที่มีความมั่นคง มั่งคั่งและยั่งยืน
รัฐมนตรีศ.(พิเศษ) ดร.เอนก เหล่าธรรมทัศน์ได้กล่าวขอบคุณสถาบันบัณฑิตวิทยาศาสตร์จีนสำหรับการสนับสนุนความร่วมมือด้านวิทยาศาสตร์และเทคโนโลยีระหว่างกันและเน้นย้ำว่า ฝ่ายไทยมีความตั้งใจที่จะดำเนินความร่วมมือกับสถาบันบัณฑิตวิทยาศาสตร์จีนอย่างเต็มที่และจะทำให้เข้มแข็งยิ่งขึ้นทั้งในด้านการอุดมศึกษาและการวิจัยทางวิทยาศาสตร์ และได้มอบของที่ระลึกที่มีความหมายว่า “จีนไทยใช่อื่นไกล พี่น้องกัน中泰一家亲 ” โดยหวังว่าความร่วมมือด้าน อววน. จะเป็นรากฐานสำคัญในการสร้างประชาคมที่มีอนาคตร่วมกันตลอดจนช่วยเสริมสร้างมิตรภาพไทย-จีนให้แน่นแฟ้นยั่งยืน
หลังการเจรจาหารือของทั้งสองฝ่ายแล้ว ฝ่ายไทยโดยศ.(พิเศษ) ดร.เอนก เหล่าธรรมทัศน์และศาสตราจารย์ ดร. นายแพทย์ สิริฤกษ์ ทรงศิวิไลและฝ่ายจีนโดยศ. โฮว เจี้ยนกั๋วและนายจาง ย่าผิงได้ร่วมเป็นสักขีพยานในการลงนามบันทึกความเข้าใจว่าด้วยความร่วมมือระหว่างสถาบันวิจัยดาราศาสตร์แห่งชาติ (สดร.) กับ ศูนย์วิทยาศาสตร์ด้านอวกาศแห่งชาติ (National Space Science Center: NSSC) ซึ่งเป็นหน่วยงานภายใต้สถาบันบัณฑิตวิทยาศาสตร์จีน [Memorandum of Understanding on Joint Study of Space Weather at Low Latitude between National Astronomical Research Institute of Thailand and National Space Center of Chinese Academy of Sciences]
วันพฤหัสบดีที่ 2 มีนาคม 2566
02/03/2566
​รัฐบาลดึงศักยภาพครู-ผู้เชี่ยวชาญเฉพาะทางเกษียณอายุ 30,000 คน ร่วมพัฒนากำลังคนของประเทศผ่านโครงการอาสาสมัครกระทรวงศึกษาธิการ
​รัฐบาลดึงศักยภาพครู-ผู้เชี่ยวชาญเฉพาะทางเกษียณอายุ 30,000 คน ร่วมพัฒนากำลังคนของประเทศผ่านโครงการอาสาสมัครกระทรวงศึกษาธิการ
วันที่ 2 มีนาคม 2566 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า จากที่ประเทศไทยได้เข้าสู่สังคมผู้สูงอายุแล้วในปี 2564 ที่ผ่านมา และคาดว่าในปี 11 ปีข้างหน้าจะเพิ่มขึ้นเป็นร้อยละ 28 ของประชากรทั้งประเทศซึ่งถือเป็นสังคมผู้สูงอายุระดับสุดยอด รัฐบาลได้กำหนดนโยบายและแผนงาน กิจกรรมของหน่วยงานต่างๆ เพื่อรองรับกับสภาวการณ์ดังกล่าว ตั้งแต่ระดับยุทธศาสตร์ชาติ แผนปฏิบัติการด้านผู้สูงอายุระยะที่3 (พ.ศ.2566-80) ผลักดันทั้งการยกระดับคุณภาพชีวิตของผู้สูงอายุ รวมถึงดำเนินการเชิงรุกเตรียมการสำหรับผู้มีอายุ 25-59 ปีในปัจจุบันที่เป็นผู้สูงอายุใน 1-35 ปีข้างหน้า
ในส่วนของกระทรวงศึกษาธิการกำลังจะดำเนินโครงการอาสาสมัครกระทรวงศึกษาธิการ (อส.ศธ.) ซึ่งจะเป็นโครงการระยะ 3-6 เดือน ข้างหน้าของปี 2566 โครงการนี้จะเป็นการดึงศักยภาพความรู้ความสามารถของผู้สูงอายุกลุ่ม ครูเกษียณอายุราชการ กลุ่มผู้เชี่ยวชาญทางวิชาชีพ เข้ามาร่วมกับกระทรวงศึกษาธิการ กระทรวงแรงงาน กระทรวงการพัฒนาสังคมและความมั่นคงของมนุษย์ กระทรวงมหาดไทย และหน่วยงานต่างๆ ในการพัฒนาและสร้างองค์ความรู้ให้กับคนทุกช่วงวัยในระดับพื้นที่ผ่านกิจกรรมต่างๆ
น.ส.ไตรศุลี กล่าวว่า ภารกิจของ อส.ศธ. มีอย่างเช่นการเป็นครูอาสาสมัครจิตอาสา เพื่อพัฒนาการศึกษาระหว่างสถานศึกษา ครู ผู้ปกครอง ชุมชนและภาคส่วนที่เกี่ยวข้อง ในการฟื้นฟูภาวะถดถอยทางการเรียนรู้ให้กับผู้เรียนทุกระดับ ช่วยในการพัฒนาศักยภาพของเด็กและเยาวชน การฝึกทักษะของคนในชุมชน การเป็นวิทยากรในศูนย์ฝึกอบรบฝีมือแรงงาน ของกระทรวงแรงงาน เป็นต้น
โดยกระทรวงศึกษาธิการจะประกาศรายละเอียดโครงการและเปิดรับสมัคร อส.ศธ. ผ่านระบบออนไลน์ต่อไป มีเป้าหมายผู้สมัครเป็นครูเกษียณอายุ ผู้เชี่ยวชาญทางวิชาชีพต่างๆ จำนวน 30,000 คน ในทุกพื้นที่ทั่วประเทศ
"โครงการ อส.ศธ. จะช่วยดึงศักยภาพของผู้สูงอายุที่มีอยู่สูงมากด้วยประสบการณ์ทั้งมิติชีวิตและการทำงาน มาเสริมสร้างการพัฒนาคนในช่วงวัยอื่นๆ และยังช่วยให้กลุ่มผู้สูงอายุที่ร่วมโครงการมีความสุข รู้สึกมีคุณค่าจากการได้ทำประโยชน์ให้สังคม และเป็นโอกาสที่จะเกิดงานใหม่ๆ ระหว่างร่วมและหลังการร่วมโครงการ โดยกระทรวงศึกษาธิการจะส่งเสริมให้มี อส.สธ. ในทุกจังหวัดทั่วประเทศ" น.ส.ไตรศุลี กล่าว
วันพฤหัสบดีที่ 2 มีนาคม 2566
ครม. อนุมัติ “ประกันรายได้ยาง เฟส 4” วงเงิน 7.6 พันล้านบาท ช่วยเหลือชาวสวนยาง 1.6 ล้านราย คาดเริ่มจ่ายเงินภายในเดือนมี.ค. 66
.....
ที่ประชุมครม. (28 ก.พ. 66) อนุมัติโครงการประกันรายได้เกษตรกรชาวสวนยาง ระยะที่ 4 วงเงินกว่า 7.6 พันล้านบาท เพื่อบรรเทาความเดือดร้อนให้กับเกษตรกรชาวสวนยางในช่วงที่ราคายางผันผวน
.
มีเป้าหมายเป็นเกษตรกรชาวสวนยาง “ที่ขึ้นทะเบียน” กับการยางแห่งประเทศไทย ภายในวันที่ 30 มิ.ย. 65 จำนวน 1,604,379 ราย คิดเป็นพื้นที่ปลูกยาง 18.18 ล้านไร่ ระยะเวลาประกันรายได้ 2 เดือน (ต.ค. – พ.ย. 65) คาดเริ่มจ่ายเงินช่วยเหลือได้ภายในเดือน มี.ค. 66
.
นอกจากนี้ ครม. ยังอนุมัติโครงการสนับสนุนสินเชื่อเป็นเงินทุนหมุนเวียนแก่ผู้ประกอบกิจการไม้ยางและผลิตภัณฑ์ ระยะที่ 2 ระยะเวลาโครงการ 2 ปี นับจากวันที่ ครม. อนุมัติโครงการฯ
.
โดยรัฐบาลสนับสนุนชดเชยดอกเบี้ยในอัตราตามที่จ่ายจริงแต่ไม่เกินร้อยละ 3 ต่อปี จำนวนไม่เกิน 600 ล้านบาท จากวงเงินกู้ 20,000 ล้านบาท “ภายใต้เงื่อนไข” รับซื้อไม้ยางราคาไม่ต่ำกว่า 1,500 บาท/ตัน ทั้งนี้ กำหนดระยะเวลาในการชดเชยดอกเบี้ยตามโครงการ 1 ปี แต่ชดเชยไม่เกินระยะเวลาดำเนินโครงการฯ
#ไทยคู่ฟ้า#สื่อสารรัฐบาลไทย
-------------------
วันศุกร์ที่ 3 มีนาคม 2566
ไทยเตรียมเสนอ “ผ้าขาวม้า” เป็นรายการตัวแทนมรดกวัฒนธรรมที่จับต้องไม่ได้ของมนุษยชาติ ต่อยูเนสโก
.....
ที่ประชุม ครม. (28 ก.พ. 66) เห็นชอบให้เสนอ “ผ้าขาวม้า : ผ้าเอนกประสงค์ในวิถีชีวิตไทย (Pha Khoa Ma : Multifunctional cloths in Thai life)” ขึ้นทะเบียนเป็นรายการตัวแทนมรดกวัฒนธรรมที่จับต้องไม่ได้ของมนุษยชาติ ต่อยูเนสโก พร้อมให้อธิบดีกรมส่งเสริมวัฒนธรรมเป็นผู้ลงนามในเอกสารการนำเสนอต่อไป โดยที่ผ่านมาประเทศไทยได้รับการขึ้นทะเบียนฯ แล้วถึง 3 รายการ ได้แก่ โขน นวดไทย และโนรา
.
ผ้าขาวม้าของไทยนั้นมีคุณค่าในหลายมิติ ทั้งด้านความสำคัญต่อวิถีชีวิตคนไทยที่มีการใช้ประโยชน์ในทุกภาค ชุมชน และชาติพันธุ์ต่าง ๆ ทั่วประเทศ ด้วยลวดลาย/สีที่แตกต่างกันตามเอกลักษณ์เฉพาะท้องถิ่น รวมไปถึงการใช้เป็นของขวัญ ใช้ในพิธีกรรมต่าง ๆ และมีหลักฐานทางประวัติศาสตร์ที่ชี้ว่าผ้าขาวม้ามีมาตั้งแต่สมัยเชียงแสน โดยผ่านการปรับปรุงต่อยอด พัฒนาคุณภาพให้ใช้ประโยชน์ได้หลากหลายขึ้น
.
การเสนอขึ้นทะเบียนผ้าขาวม้าครั้งนี้เป็นไปตามหลักเกณฑ์ของมรดกวัฒนธรรมที่จับต้องไม่ได้ ทั้งด้านการปฏิบัติทางสังคม พิธีกรรม งานเทศกาล ความรู้และการปฏิบัติเกี่ยวกับธรรมชาติ สะท้อนชีวิตที่เรียบง่ายและยั่งยืน เนื่องจากผ้าขาวม้าสามารถนำมากลับใช้ใหม่ - หมุนเวียนได้ รวมถึงอยู่ในเกณฑ์ด้านงานช่างฝีมือดั้งเดิม ซึ่งจะช่วยสร้างความตระหนักรู้ถึงความสำคัญของมรดกวัฒนธรรมฯ กระตุ้นให้เกิดการแลกเปลี่ยนความคิดเห็นสู่การสะท้อนความหลากหลายทางวัฒนธรรมในระดับโลก และแสดงถึงความสร้างสรรค์ของมนุษยชาติ
#ไทยคู่ฟ้า#สื่อสารรัฐบาลไทย
-------------------
วันพฤหัสบดีที่ 2 มีนาคม 2566
ท่าอากาศยานสุวรรณภูมิ ดำเนินการปิดพื้นที่จุดตรวจค้นผู้โดยสารขาออกระหว่างประเทศโซน 3 บางส่วนชั่วคราว ระหว่างวันที่ 1 - 29 มีนาคม 2566 เพื่อติดตั้งระบบส่งคืนถาดใส่สัมภาระอัตโนมัติ
...
ท่าอากาศยานสุวรรณภูมิ บริษัท ท่าอากาศยานไทย จำกัด (มหาชน) (ทอท.)กระทรวงคมนาคมได้ดำเนินการปิดพื้นที่จุดตรวจค้นผู้โดยสารขาออกระหว่างประเทศ โซน 3 บางส่วนชั่วคราว (ด้านทิศตะวันตก) ระหว่างวันที่ 1 - 29 มีนาคม 2566 เพื่อติดตั้งระบบส่งคืนถาดใส่สัมภาระอัตโนมัติ (Automatic Return Tray System หรือ ARTS)
โดยในช่วงที่ปิดปรับปรุงนี้ ผู้โดยสารสามารถใช้บริการที่จุดตรวจค้นฯ โซน 2 (บริเวณเคาน์เตอร์เช็กอิน Row J และ M) จุดตรวจค้นฯ โซน 3 ด้านทิศตะวันออก (บริเวณเคาน์เตอร์เช็กอิน Row S) และท่าอากาศยานสุวรรณภูมิได้เพิ่มช่องทางตรวจค้นสำหรับผู้โดยสารทั่วไปที่จุดตรวจค้นฯ โซน 1 (บริเวณเคาน์เตอร์เช็กอิน Row A)
ทั้งนี้ ท่าอากาศยานสุวรรณภูมิได้จัดให้มีเจ้าหน้าที่คอยอำนวยความสะดวกและให้คำแนะนำการใช้บริการให้เป็นไปด้วยความสะดวกและรวดเร็ว โดยการติดตั้งระบบ ARTS นี้ เมื่อดำเนินการแล้วเสร็จ จะเพิ่มประสิทธิภาพในการให้บริการตรวจค้นผู้โดยสารและสัมภาระให้ได้รับความสะดวก และรวดเร็วยิ่งขึ้น
ท่าอากาศยานสุวรรณภูมิ ขออภัยในความไม่สะดวกในช่วงเวลาที่ต้องทำการปิดพื้นที่จุดตรวจค้นบางส่วนชั่วคราว เพื่อดำเนินการดังกล่าว และขอความร่วมมือผู้โดยสารที่จะเดินทางเที่ยวบินขาออกระหว่างประเทศควรเผื่อเวลาก่อนการเดินทางประมาณ 3 ชั่วโมง
สามารถสอบถามข้อมูลเพิ่มเติมได้ที่ AOT Contact Center หมายเลขโทรศัพท์ 1722 ตลอด 24 ชั่วโมง
วันศุกร์ที่ 3 มีนาคม 2566
ที่ปรึกษา รมว.อว. เปิดงาน Open House มรภ.สุรินทร์ พร้อมเสวนา “อนาคตการศึกษาไทยกับการพลิกโฉมมหาวิทยาลัย”
ที่ปรึกษา รมว.อว. เปิดงาน Open House มรภ.สุรินทร์ พร้อมเสวนา “อนาคตการศึกษาไทยกับการพลิกโฉมมหาวิทยาลัย”
14 กุมภาพันธ์ 2566 นายสัมพันธ์ เย็นสำราญ ที่ปรึกษารัฐมนตรีว่าการกระทรวง อว. เป็นประธานในพิธีเปิดงาน Open House Open Heart เปิดบ้าน เปิดใจ เปิดประสบการณ์ใหม่ในรั้วอินทนิล ณ มหาวิทยาลัยราชภัฏสุรินทร์ โดยมี ผู้ช่วยศาสตราจารย์ ดร.ฉลอง สุขทอง อธิการบดีมหาวิทยาลัยราชภัฏสุรินทร์ กล่าวรายงานวัตถุประสงค์การจัดงาน พร้อมเดียวกันนี้ ที่ปรึกษา รมว.อว. ได้ร่วมเยี่ยมชมบูธนิทรรศการของศึกษาในสาขาวิชาต่างๆ ของ มรภ.สุรินทร์ โดยภายในงานได้รับความสนใจจากนักเรียนระดับมัธยมศึกษาในพื้นที่ร่วมงานเป็นจำนวนมาก
จากนั้น ที่ปรึกษา รมว.อว. เป็นประธานกล่าวเปิดและร่วมเสวนาวิชาการในหัวข้อ “อนาคตการศึกษาไทยกับการพลิกโฉมมหาวิทยาลัย” ณ ห้องประชุมบันทายศรี มหาวิทยาลัยราชภัฏสุรินทร์ พร้อมด้วยผู้ร่วมเสวนา ได้แก่ ดร.ถนอม อินทรกำเนิด ประธานกรรมการปฏิบัติหน้าที่แทนสภามหาวิทยาลัยราชภัฏสุรินทร์ ผู้ช่วยศาสตราจารย์อภิชากร ดวงแขเพ็ญศิริกุล รองอธิการบดีฝ่ายประกันคุณภาพการศึกษา มรภ.สุรินทร์ โดยมีผู้ร่วมฟังการเสวนาจากภาคส่วนการศึกษาที่เกี่ยวข้อง ทั้งในภาคการอุดมศึกษา ผู้บริหารในส่วนการศึกษาขั้นพื้นฐาน อาจารย์และบุคลากรทางการศึกษา
ที่ปรึกษา รมว.อว. ได้กล่าวถึงบทบาทของมหาวิทยาลัยไทยภายใต้ความเปลี่ยนแปลงของโลก โดยในภาวะที่มีการแข่งขันทางด้านทรัพยากรมนุษย์และเศรษฐกิจ ไทยสามารถใช้จุดแข็งของระบบการศึกษาในศาสตร์ที่คนไทยทำได้ดีและมีประสิทธิภาพ เช่นด้านการแพทย์และสาธารณสุข ผลักดันให้สาขาวิชานั้นๆ เป็นจุดแข็งของประเทศโดยเฉพาะในระดับภูมิภาค
ในด้านอนาคตการศึกษาและการพลิกโฉมบทบาทมหาวิทยาลัยท่ามกลางการเปลี่ยนแปลง ที่ปรึกษา รมว.อว. ยังเน้นถึงการให้ความสำคัญของบทบาทมหาวิทยาลัยภายใต้ปัจจัยความเปลี่ยนแปลงในโลกปัจจุบัน ซึ่งมีความหลากหลาย ประกอบกับแนวโน้มโครงสร้างประชากรที่เปลี่ยนแปลงไป ที่ปรึกษา รมว.อว. กล่าวว่า ด้วยสถานการณ์ดังกล่าว นักศึกษาที่เข้ามาศึกษาในระดับอุดมศึกษาจำเป็นจะต้องปรับตัวในการหาความรู้ต่อยอดเพิ่มเติมให้มีความหลากหลาย เพื่อสร้างอาชีพ สร้างรายได้ เช่นการอบรมทักษะอาชีพเพิ่มเติม ซึ่งหน่วยงานในกระทรวง อว. ก็ได้มีการเปิดสอน เช่นหลักสูตรอบรมทักษะวิชาชีพที่จัดการศึกษาโดยวิทยาลัยชุมชนแห่งต่างๆ ทางด้านกระทรวง อว. เองก็ได้มีการปรับปรุงด้านกฎระเบียบเพื่อให้สถาบันอุดมศึกษานำไปปรับใช้เพื่อรองรับการเปลี่ยนแปลงดังกล่าว เช่นการยกเลิกการกำหนดระยะเวลาการศึกษา เป็นการยืดหยุ่นให้ผู้เรียนและส่งเสริมการศึกษาตลอดชีวิต การนำระบบธนาคารหน่วยกิต หรือ Credit Bank มาใช้ในระบบการศึกษาของมหาวิทยาลัยเพื่อให้นำทักษะประสบการณ์ของผู้เรียนมาเป็นส่วนหนึ่งของการวัดผลการศึกษาได้
นอกจากนั้น ในด้านการสร้างความร่วมมือกับภาคส่วนการศึกษาที่เกี่ยวข้อง สถาบันอุดมศึกษายังสามารถพัฒนาบทบาทให้เป็นพี่เลี้ยงหรือให้คำปรึกษาแก่โรงเรียน เพื่อให้เกิดการแลกเปลี่ยนทางด้านข้อมูลผู้เรียนให้สอดคล้องกับความต้องการและศักยภาพของตัวผู้เรียนเอง ให้เกิดความเหมาะสมได้อีกด้วย รวมถึงการเปิดโอกาสให้เกิดการพัฒนาผู้เรียนโดยมีส่วนร่วมจากบุคลากรทางการศึกษาในทุกระดับ ทั้งในส่วนคณาจารย์และบุคลากรทางการศึกษาสายสนับสนุนวิชาการที่เกี่ยวข้อง
วันศุกร์ที่ 3 มีนาคม 2566
​รวมใจสวดมนต์ถวายพระพรเจ้าฟ้าพัชรกิติยาภาฯ
...
(2 มีนาคม 2566 เวลา 18.00 น.) พลเอก พุฒิประสิทธิ์ จิระมะกร เจ้ากรมเสมียนตรา พร้อมด้วย สมาคมภริยาข้าราชการสำนักงานปลัดกระทรวงกลาโหม เป็นประธานในพิธีเจริญพระพุทธมนต์ถวายพระพรชัยมงคลแด่สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ณ พระอุโบสถ วัดชินวราราม วรวิหาร จังหวัดปทุมธานี
โดยได้นำกำลังพลและครอบครัว พร้อมพุทธศาสนิกชนน้อมใจกันสวดมนต์บูชาธรรม อธิษฐานจิต ถวายพระพรชัยมงคลด้วยความจงรักภักดีขอให้พระองค์ทรงหายจากอาการพระประชวรโดยเร็วและทรงมีพระพลานามัยสมบูรณ์ ทรงสถิตเป็นมิ่งขวัญของพสกนิกรชาวไทยตลอดกาลนิรันดร์
วันพฤหัสบดีที่ 2 มีนาคม 2566
ปลัดวธ. รับมอบประกาศเกียรติคุณ พร้อมเข็มผู้ทรงคุณวุฒิ ในโครงการพัฒนาหลักสูตร Moral Community Towards Sustainable Development Forum
ปลัดกระทรวงวัฒนธรรมรับมอบประกาศเกียรติคุณ พร้อมเข็มผู้ทรงคุณวุฒิ ในโครงการพัฒนาหลักสูตร Moral Community Towards Sustainable Development Forum
ปลัดกระทรวงวัฒนธรรมรับมอบประกาศเกียรติคุณ พร้อมเข็มผู้ทรงคุณวุฒิ ในโครงการพัฒนาหลักสูตร Moral Community Towards Sustainable Development Forum
เมื่อวันที่ 1 มีนาคม 2566 พลอากาศเอก ชลิต พุกผาสุข องคมนตรี มอบประกาศเกียรติคุณ พร้อมเข็มผู้ทรงคุณวุฒิแก่ ดร.ยุพา ทวีวัฒนะกิจบวร ปลัดกระทรวงวัฒนธรรม ในโครงการพัฒนาหลักสูตร Moral Community Towards Sustainable Development Forum โดยมี คุณหญิงปัทมา ลีสวัสดิ์ตระกูล ประธานศูนย์คุณธรรม (องค์การมหาชน) รศ.นพ.สุริยเดว ทรีปาตี ผู้อำนวยการศูนย์คุณธรรม (องค์การมหาชน) รวมถึงผศ.ดร.สุรัตน์ บัวเลิศ คณบดีภาควิชาวิทยาศาสตร์สิ่งแวดล้อม คณะสิ่งแวดล้อม มหาวิทยาลัยเกษตรศาสตร์ ผู้บริหาร และผู้ทรงคุณวุฒิ เข้าร่วม ณ สำนักบริการคอมพิวเตอร์ มหาวิทยาลัยเกษตรศาสตร์ บางเขน
วันพฤหัสบดีที่ 2 มีนาคม 2566
รองปลัดกระทรวงเกษตรและสหกรณ์เข้าร่วมการประชุมคณะอนุกรรมการอำนวยการด้านการบริหารจัดการทรัพยากรน้ำ ครั้งที่ 1/2566 ผ่านสื่ออิเล็กทรอนิกส์
รองปลัดกระทรวงเกษตรและสหกรณ์เข้าร่วมการประชุมคณะอนุกรรมการอำนวยการด้านการบริหารจัดการทรัพยากรน้ำ ครั้งที่ 1/2566 ผ่านสื่ออิเล็กทรอนิกส์
วันพฤหัสบดีที่ 2 มีนาคม พ.ศ.2566 เวลา 10.45 น. นายเศรษฐเกียรติ กระจ่างวงษ์ รองปลัดกระทรวงเกษตรและสหกรณ์ ได้รับมอบหมายจากปลัดกระทรวงเกษตรและสหกรณ์ เข้าร่วมการประชุมคณะอนุกรรมการอำนวยการด้านการบริหารจัดการทรัพยากรน้ำ ครั้งที่ 1/2566 โดยมีพลเอกประวิตร วงษ์สุวรรณ รองนายกรัฐมนตรี เป็นประธานในการประชุม ผ่านสื่ออิเล็กทรอนิกส์
การประชุมดังกล่าวเพื่อรับทราบประเด็นสำคัญที่เกี่ยวข้องกับการบริหารจัดการทรัพยากรน้ำ ได้แก่ 1) ผลการดำเนินงานโครงการแก้ไขปัญหาอุทกภัยระยะเร่งด่วนในพื้นที่ลุ่มน้ำเจ้าพระยาใหญ่ 2) ผลการดำเนินการตามมาตรการรับมือฤดูฝน ปี 2565 และสรุปผลการถอดบทเรียนการบริหารจัดการทรัพยากรน้ำ ฤดูฝน ปี 2565 3) ความก้าวหน้าการดำเนินการตามมาตรการรองรับฤดูแล้ง ปี 2565/2566 4) การปรับปรุงเพิ่มเติมอนุกรรมการภายใต้คณะกรรมการทรัพยากรน้ำแห่งชาติ ตามคำสั่งคณะกรรมการทรัพยากรน้ำแห่งชาติที่ 4/2566 ลงวันที่ 25 มกราคม 2566 เรื่อง เพิ่มอนุกรรมการในคณะอนุกรรมการอำนวยการด้านการบริหารจัดการทรัพยากรน้ำ และ 5) การรายงานสภาพอากาศ สถานการณ์น้ำปัจจุบัน และการคาดการณ์สถานการณ์น้ำในอนาคต นอกจากนี้ ที่ประชุมได้ร่วมพิจารณาให้ความเห็นชอบ (ร่าง) มาตรการรับมือฤดูฝน ปี 2566 และแผนป้องกันและแก้ไขภาวะน้ำท่วม ปี 2566 โดยเห็นควรให้เสนอคณะกรรมการทรัพยากรน้ำแห่งชาติพิจารณาต่อไป และเห็นควรมอบหมายให้หน่วยงานที่เกี่ยวข้อง จัดทำแผนปฏิบัติการให้สอดคล้องกับมาตรการอย่างเคร่งครัด
ทั้งนี้ ท่านประธานได้เน้นย้ำให้หน่วยงานที่เกี่ยวข้องพิจารณาดำเนินโครงการ/กิจกรรมในด้านการบริหารจัดการทรัพยากรน้ำให้เกิดประสิทธิภาพสูงสุด โดยเน้นความมั่นคงและผลประโยชน์ของประชาชนเป็นสำคัญ พร้อมทั้งได้ให้แนวคิดในการซ่อมแซมระบบประปาของประเทศและการสร้างพื้นที่กักเก็บน้ำเพื่อสำรองน้ำไว้ใช้ในช่วงฤดูแล้งต่อไป
วันพฤหัสบดีที่ 2 มีนาคม 2566
02/03/2566
“ทิพานัน” โชว์ผลงาน "พล.อ.ประยุทธ์" เป็นผู้นำฝ่าวิกฤตเศรษฐกิจได้ยอดเยี่ยม  ยก"ทีมไทยแลนด์"คือพระเอกทั้งทีม   หลังรายงาน “สศค.-IMF”สะท้อนผลสำเร็จฟื้นฟูเศรษฐกิจหลังโควิดดีขึ้น
“ทิพานัน” โชว์ผลงาน "พล.อ.ประยุทธ์" เป็นผู้นำฝ่าวิกฤตเศรษฐกิจได้ยอดเยี่ยม  ยก"ทีมไทยแลนด์"คือพระเอกทั้งทีม   หลังรายงาน “สศค.-IMF”สะท้อนผลสำเร็จฟื้นฟูเศรษฐกิจหลังโควิดดีขึ้น-ว่างงานลดลง
วันที่ 2 มีนาคม 2566 น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม รับทราบรายงานภาวะเศรษฐกิจการคลังประจำเดือน มกราคม 2566 ของสำนักงานเศรษฐกิจการคลังว่า เศรษฐกิจไทยในเดือน มกราคม 2566 พบว่าดัชนีเชื่อมั่นผู้บริโภคยังคงเพิ่มขึ้นต่อเนื่องเป็นเดือนที่ 8 และสูงสุดในรอบ 26 เดือน โดยอยู่ที่ 51.7 เพิ่มขึ้นจากเดือนก่อนหน้าที่อยู่ระดับ 49.7 สะท้อนความเชื่อมั่นของผู้บริโภคต่อภาวะเศรษฐกิจที่ปรับตัวดีขึ้น ขณะที่ความเชื่อมั่นภาคอุตสาหกรรม เพิ่มขึ้นจาก 92.6 ในเดือนก่อนหน้า มาอยู่ที่ระดับ 93.9 ตามยอดคำสั่งซื้อโดยรวม ยอดขายโดยรวม ปริมาณการผลิต และผลประกอบการ สอดคล้องกับการขยายตัวของการบริโภคสินค้าในหมวดสินค้าคงทนและสินค้าอุปโภคบริโภค รวมถึงการท่องเที่ยวภายในประเทศที่ขยายตัวต่อเนื่อง ส่งผลให้มีความต้องการสินค้าเพิ่มขึ้น
น.ส.ทิพานัน กล่าวว่า รายงานยังระบุด้วย เสถียรภาพเศรษฐกิจไทยยังอยู่ในเกณฑ์ดี และแรงกดดันจากระดับราคาสินค้าลดลงต่อเนื่อง สะท้อนจากเงินเฟ้อทั่วไปเดือน มกราคม 2566 อยู่ที่ 5.02% และเงินเฟ้อพื้นฐานอยู่ที่ 3.04% สัดส่วนหนี้สาธารณะ ล่าสุดสิ้นเดือน ธ.ค. 65 อยู่ที่ 60.7% ต่อจีดีพี ซึ่งถือเป็นข่าวดีของเศรษฐกิจปีนี้ ท่ามกลางความท้าทายต่างๆ ในขณะที่รายงานของกองทุนการเงินระหว่างประเทศ (IMF) ประมาณการเศรษฐกิจไทยจะขยายตัวได้ร้อยละ 3.7 ในปี 2566 เพิ่มขึ้นจากร้อยละ 2.8 ในปีที่ผ่านมา พร้อมกับคาดว่าการว่างงานของไทยจะอยู่ในอัตราต่ำที่สุดในเอเชียแปซิฟิกที่ 1.0% โดยไทยเป็นหนึ่งในไม่กี่ประเทศในเอเชียที่ IMF มองว่าเศรษฐกิจจะยังขยายตัวได้ท่ามกลางการชะลอตัวของทั่วโลก
“รายงานดังกล่าวสะท้อนผลสำเร็จของทุกภาคส่วน ทั้งภาครัฐ ภาคเอกชน และภาคประชาชน ที่มีส่วนร่วมในมาตรการต่างๆ จนผลิดอกออผลฟื้นฟูเศรษฐกิจหลังวิกฤตโควิดอย่างเป็นรูปธรรม ยอดเยี่ยม ที่มีศัภยภาพทัดเทียมอนารยประเทศ ภายใต้การนำของ พล.อ.ประยุทธ์ ซึ่งจะเห็นได้ว่าไม่มีใครเป็นพระเอกคนเดียว เก่งคนเดียว แต่ทุกคนคือทีม ทีมไทยแลนด์ ที่จะพาประเทศไทยขับเคลื่อนไปสู่ความเจริญก้าวหน้า ที่ไม่เพียงกลับไปดีเหมือนสถานการณ์ก่อนโควิด แต่จะดีขึ้นกว่าเดิม พาประเทศชาติเติบโตแบบก้าวกระโดดมั่นคง”น.ส.ทิพานัน กล่าว
วันพฤหัสบดีที่ 2 มีนาคม 2566
รองปลัดกระทรวงเกษตรและสหกรณ์เข้าร่วมการประชุมคณะกรรมการแม่น้ำโขงแห่งชาติไทย ครั้งที่ 1/2566
รองปลัดกระทรวงเกษตรและสหกรณ์เข้าร่วมการประชุมคณะกรรมการแม่น้ำโขงแห่งชาติไทย ครั้งที่ 1/2566 ผ่านสื่ออิเล็กทรอนิกส์
วันพฤหัสบดีที่ 2 มีนาคม พ.ศ.2566 เวลา 09.30 น. นายเศรษฐเกียรติ กระจ่างวงษ์ รองปลัดกระทรวงเกษตรและสหกรณ์ ได้รับมอบหมายจากปลัดกระทรวงเกษตรและสหกรณ์ เข้าร่วมการประชุมคณะกรรมการแม่น้ำโขงแห่งชาติไทย ครั้งที่ 1/2566 โดยมีพลเอกประวิตร วงษ์สุวรรณ รองนายกรัฐมนตรี เป็นประธานในการประชุม ผ่านสื่ออิเล็กทรอนิกส์
การประชุมดังกล่าว เพื่อรับทราบความคืบหน้ากระบวนการปรึกษาหารือล่วงหน้าภายใต้ระเบียบปฏิบัติคณะกรรมาธิการแม่น้ำโขง เรื่อง การแจ้ง การปรึกษาหารือล่วงหน้า และข้อตกลงโครงการไฟฟ้าพลังน้ำเขื่อนสานะคาม สปป.ลาว รับทราบการเตรียมการสำหรับการประชุมสุดยอดผู้นำลุ่มน้ำโขงตอนล่าง ครั้งที่ 4 และการประชุมที่เกี่ยวข้อง โครงการจัดตั้งกองทุนแม่โขง (Mekong Fund) แผนปฏิบัติการร่วม (Joint Action Plan: JAP) ของโครงการไฟฟ้าพลังน้ำเขื่อนปากแบง และโครงการไฟฟ้าพลังน้ำเขื่อนปากลาย และได้ร่วมกันพิจารณาร่างปฏิญญาเวียงจันทน์ ค.ศ. 2023 ร่างถ้อยแถลงสำหรับนายกรัฐมนตรีในการประชุมสุดยอดผู้นำลุ่มน้ำโขงตอนล่าง ครั้งที่ 4 และร่างประเด็นสำหรับการหารือในการประชุมอย่างไม่เป็นทางการ (Pime Ministers Retreat)
ทั้งนี้ ท่านประธานได้เน้นย้ำให้หน่วยงานที่เกี่ยวข้องพิจารณาดำเนินโครงการ/กิจกรรมภายใต้คณะกรรมการแม่น้ำโขงแห่งชาติไทย อย่างรอบคอบและแม่นยำ โดยเฉพาะอย่างยิ่งประเด็นการดำเนินโครงการไฟฟ้าพลังน้ำเขื่อนสานะคาม สปป.ลาว และโครงการจัดตั้งกองทุนแม่โขง (Mekong Fund) เพื่อรักษาผลประโยชน์สูงสุดของประเทศเป็นสำคัญ
วันศุกร์ที่ 3 มีนาคม 2566
ปลัดฯ ดีอีเอส เปิดงานและร่วมประชุมการต่อสู้การละเมิดลิขสิทธิ์ดิจิทัลไทย
ปลัดฯ ดีอีเอส เปิดงานและร่วมประชุมการต่อสู้การละเมิดลิขสิทธิ์ดิจิทัลไทย
วันนี้ (3 มี.ค. 66) - ศ.พิเศษวิศิษฏ์ วิศิษฏ์สรอรรถ ปลัดกระทรวงดิจิทัลเพื่อเศรษฐกิจและสังคม เป็นประธานกล่าวเปิดงาน และเข้าร่วมการประชุมเชิงปฏิบัติการ หัวข้อ การต่อสู้กับการละเมิดลิขสิทธิ์ทางดิจิทัลในประเทศไทย : การปิดกั้นเว็บไซต์ (Fighting Digital Piracy in Thailand: Website Blocking) ซึ่งจัดโดยพรีเมียร์ลีก ทรู คอร์ปอเรชั่น และสถานเอกอัครราชทูตสหราชอาณาจักรประจำประเทศไทย ในโอกาสฉลองครบรอบฤดูกาลที่ ๓๐ ของพรีเมียร์ลีก โดยการประชุมครั้งนี้มีวัตถุประสงค์เพื่อสร้างความตระหนักรู้ในเรื่องความร่วมมือด้านการป้องกันการละเมิดลิขสิทธิ์ในยุคดิจิทัล ซึ่งรัฐบาลไทยให้การสนับสนุนแก่พรีเมียร์ลีก และทรูวิชั่นส์มาโดยตลอด รวมทั้งเพื่อผลักดันความร่วมมือในประเด็นอื่น ๆ โดยเฉพาะการหารือเกี่ยวกับแนวปฏิบัติเพื่อการระงับเว็บไซต์อย่างปลอดภัยและมีประสิทธิผล รวมถึงการกระตุ้นให้ประชาชนรับชมการถ่ายทอดสดการแข่งขันฟุตบอลผ่านช่องทางที่ถูกกฎหมาย ซึ่งจะช่วยปกป้องประชาชนจากภัยด้านความมั่นคงปลอดภัยไซเบอร์ที่อาจจะเกิดขึ้นจากการเข้าสู่เว็บไซต์ที่ละเมิดลิขสิทธิ์ด้วย ณ เกษรเออร์เบิน รีสอร์ท กรุงเทพฯ
____________________
วันพฤหัสบดีที่ 2 มีนาคม 2566
สร้างเงินให้ประเทศ!  “จุรินทร์” โชว์ฝีมือ ทำ “มินิ-เอฟทีเอ ไทย-เซินเจิ้น”  ตั้งเป้าปี 67 โตเพิ่มอีก 5% สร้างมูลค่าการค้า 910,000 ล้านบาท
วันที่ 1 มีนาคม 2566 เวลา  นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เป็นประธานสักขีพยานและกล่าวแสดงความยินดีในพิธีลงนามบันทึกความเข้าใจระหว่างกรมส่งเสริมการค้าระหว่างประเทศกับสภาส่งเสริมการค้าระหว่างประเทศ แห่งชาติจีน
คณะกรรมการเทศบาลเมืองเซินเจิ้น(CCPIT Shenzhen) ร่วมกับนายหวัง ลี่ผิง อัครราชทูต(ที่ปรึกษา) ฝ่ายการพาณิชย์ของจีน ที่ห้องบุรฉัตรไชยากร กระทรวงพาณิชย์
โดยนายจุรินทร์ กล่าวว่า เป็นนโยบายที่ตนมอบให้กับกระทรวงพาณิชย์ดำเนินการตลอดช่วง 4 ปี ที่รัฐบาลนี้มาบริหารแผ่นดิน วันนี้มี FTA ทั้งหมด 14 ฉบับ กับ 18 ประเทศ และ mini FTA 6 ฉบับ ประกอบด้วย โคฟุ ปูซาน คยองกี เตลังกานา และของจีน 2 ฉบับ คือ ไห่หนานและกานซู่ ที่จะลงนามวันนี้กับเซินเจิ้นเป็นฉบับที่ 7 และถัดจากนี้ยังมีกับยูนนาน และที่กำลังจะประสบความสำเร็จคือ 5 รัฐของอินเดีย รวมกับสหราชอาณาจักรและปากีสถาน ถ้าประสบความสำเร็จจะเข้ามาช่วยเสริม FTA ในเชิงลึก
นโยบายที่ตนมอบให้กระทรวงพาณิชย์คือความร่วมมือเขตเสรีทางการค้าฉบับใหญ่หรือ FTA ไม่พอ เป็นภาพกว้าง ภาพรวม ถึงเวลาที่เราต้องใช้นโยบายเชิงลึก เชิงรุกทำการค้าการลงทุนร่วมกัน ลงลึกรายมณฑล รายรัฐ เพราะบางรัฐบางประเทศใหญ่กว่าประเทศไทยและบางมณฑลของจีนจีดีพีมากกว่าประเทศไทย และเซินเจิ้นมีจีดีพีเกือบเท่าไทย จะช่วยเพิ่มมูลค่าการค้าการลงทุนที่เป็นรูปธรรมที่สุดรูปแบบหนึ่ง ถือเป็นโอกาสที่ดีที่สุดของทั้ง 2 ฝ่าย ทั้งไทยและเซินเจิ้น เซินเจิ้นเป็นเขตเศรษฐกิจที่ใหญ่ที่สุดอันดับ 3 ของจีน รองจากเซี่ยงไฮ้และปักกิ่ง เป็นเมืองยุทธศาสตร์เชื่อมมณฑลกวางตุ้ง ฮ่องกงและมาเก๊า เป็นศูนย์รวมเศรษฐกิจด้านตะวันออกเฉียงใต้ของจีน (Greater Bay Area) เป็นที่รวมของธุรกิจใหม่ ที่รวมของนวัตกรรม เทคโนโลยีและเศรษฐกิจอุตสาหกรรมของจีน จะมีส่วนช่วยเพิ่มมูลค่าการค้าระหว่างกันได้มหาศาลในอนาคต
“ปี 2565 มูลค่าการค้าระหว่างไทยกับเซินเจิ้น มีมูลค่า 868,000 ล้านบาท ตั้งเป้าร่วมกันหลังมี mini FTA ภายใน 2 ปีที่ (2566-2567)จะทำให้มูลค่าการค้าระหว่างกันเพิ่มขึ้นอย่างน้อย 5% ตั้งเป้าเพิ่มอีก 43,000 ล้านบาท ในปี 66-67 เป็น 910,000 ล้านบาท จะเป็นกลไกสำคัญเพิ่มมูลค่าการค้าการลงทุนอย่างเป็นรูปธรรม ผลักดันเศรษฐกิจของไทยและจีนให้เจริญก้าวหน้าสืบไป” รองนายกรัฐมนตรีและรัฐมนตรีว่าการกระทรวงพาณิชย์กล่าว
โดยภายในงานเป็นการลงนามระหว่างอธิบดีกรมส่งเสริมการค้าระหว่างประเทศ(นายภูสติ รัตนกุล เสรีเริงฤทธิ์) กับประธานสภาส่งเสริมการค้าระหว่างประเทศ แห่งชาติจีน คณะกรรมการเทศบาลเมืองเซินเจิ้น สาธารณรัฐประชาชนจีน(นายกู้ ตงจง) ซึ่งมีนายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ นายกีรติ รัชโน ปลัดกระทรวงพาณิชย์ ผู้บริหารกระทรวงพาณิชย์ และตัวแทนภาครัฐและเอกชนทั้งไทยและจีนให้ความสนใจเข้าร่วมเป็นจำนวนมาก
วันพฤหัสบดีที่ 2 มีนาคม 2566
02/03/2566
​โฆษกรัฐบาลเผย นายกฯ ลงพื้นที่ จ.พระนครศรีอยุธยา 3 มี.ค.นี้ ตรวจติดตาม โครงการก่อสร้างอาคารจัดแสดงเครื่องทองอยุธยา-โครงการปรับปรุงระบบชลประทานเจ้าพระยาฝั่งตะวันตก
​โฆษกรัฐบาลเผย นายกฯ ลงพื้นที่ จ.พระนครศรีอยุธยา 3 มี.ค.นี้ ตรวจติดตาม โครงการก่อสร้างอาคารจัดแสดงเครื่องทองอยุธยา-โครงการปรับปรุงระบบชลประทานเจ้าพระยาฝั่งตะวันตก บรรเทาความเดือดร้อนประชาชน ตามนโยบายรัฐบาล
วันที่ 2 มีนาคม 2566 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และคณะ เตรียมลงพื้นที่จังหวัดพระนครศรีอยุธยา เพื่อติดตามโครงการก่อสร้างอาคารจัดแสดงเครื่องทองอยุธยา พร้อมรับฟังการดำเนินโครงการปรับปรุงระบบชลประทานเจ้าพระยาฝั่งตะวันตก ในวันศุกร์ที่ 3 มีนาคม 2566 โดยมีกำหนดการ ดังนี้
เวลาประมาณ 09.00 น. นายกรัฐมนตรีและคณะ ออกเดินทางจากสนามเฮลิคอปเตอร์ กรมทหารราบที่ 11 มหาดเล็กราชวัลลภรักษาพระองค์ เขตบางเขน กรุงเทพฯ ไปยังจุดจอด ฮ. สนามกีฬากลางจังหวัดพระนครศรีอยุธยา ตำบลไผ่ลิง อำเภอพระนครศรีอยุธยา จังหวัดพระนครศรีอยุธยา แล้วเดินทางต่อไปยังวัดใหญ่ชัยมงคล ตำบลคลองสวนพลู อำเภอพระนครศรีอยุธยา โดยนายกรัฐมนตรีจะเข้ากราบสักการะพระประธาน นมัสการเจ้าอาวาสวัดใหญ่ชัยมงคล สักการะพระเจดีย์ชัยมงคล สักการะพระพุทธรูปปางไสยาสน์ และสักการะพระบรมราชานุสาวรีย์สมเด็จพระนเรศวรมหาราช เพื่อความเป็นสิริมงคลในโอกาสเดินทางมาตรวจราชการที่จังหวัดพระนครศรีอยุธยา
จากนั้น นายกรัฐมนตรีจะเดินทางไปพิพิธภัณฑสถานแห่งชาติ เจ้าสามพระยา ตำบลประตูชัย อำเภอพระนครศรีอยุธยา เพื่อตรวจติดตามโครงการก่อสร้างอาคารจัดแสดงเครื่องทองอยุธยา และการจัดแสดงเครื่องทองอยุธยาและพระบรมสารีริกธาตุ แล้วเดินทางไปตรวจเยี่ยมสภาพโบราณสถานเพื่อเตรียมการบูรณะ ณ วิหารพระมงคลบพิตร และวัดพระศรีสรรเพชญ์ อุทยานประวัติศาสตร์พระนครศรีอยุธยา
ต่อจากนั้น เวลาประมาณ 14.30 น. นายกรัฐมนตรีจะตรวจเยี่ยมบริเวณพื้นที่โครงการปรับปรุงระบบชลประทานเจ้าพระยาฝั่งตะวันตก ที่วัดใหม่หญ้าไทร ตำบลลาดบัวหลวง อำเภอลาดบัวหลวง โดยนายกรัฐมนตรีจะกราบสักการะพระประธาน และนมัสการเจ้าอาวาสวัดใหม่หญ้าไทรก่อนไปติดตามการดำเนินโครงการปรับปรุงระบบชลประทานเจ้าพระยาฝั่งตะวันตก เพื่อการบริหารจัดการน้ำตลอดลุ่มน้ำเจ้าพระยา อันจะช่วยลดความเสียหายและบรรเทาความเดือดร้อนให้ประชาชนอย่างเป็นรูปธรรม โอกาสนี้ นายกรัฐมนตรีจะพบปะประชาชน ก่อนเดินทางกลับถึงกรุงเทพมหานคร ในเวลาประมาณ 15.45 น. ทั้งนี้ กำหนดการอาจมีการเปลี่ยนแปลงตามความเหมาะสม
“จังหวัดพระนครศรีอยุธยาเป็นแหล่งท่องเที่ยวเชิงประวัติศาสตร์และวัฒนธรรมที่มีมูลค่าสูง มีเอกลักษณ์โดดเด่นทั้งด้านกายภาพ ประวัติศาสตร์ และอารยธรรม นอกจากนี้ยังเป็นฐานการผลิตสินค้าเกษตรและเกษตรแปรรูปมูลค่าสูง มีการพัฒนาโครงข่ายคมนาคมขนส่งที่ครอบคลุมเชื่อมโยงพื้นที่ของจังหวัดเข้ากับกลุ่มจังหวัดและภาคต่าง ๆ ของประเทศ รองรับการขยายตัวทั้งด้านเศรษฐกิจ การท่องเที่ยว อุตสาหกรรม ธุรกิจการค้าต่าง ๆ ทั้งจากกรุงเทพฯ และพื้นที่โดยรอบตามเป้าหมายการพัฒนาจังหวัด ‘อยุธยาเมืองมรดกโลก เป็นแหล่งท่องเที่ยวคุณภาพ น่าเรียนรู้ น่าอยู่ น่าลงทุน’ ซึ่งนายกรัฐมนตรีให้ความสำคัญกับประชาชนในทุกพื้นที่ของประเทศ พร้อมเดินหน้าตรวจติดตามความคืบหน้าและผลการดำเนินงานต่าง ๆ ตามนโยบายของรัฐบาล และเร่งแก้ไขปัญหา มุ่งมั่นพัฒนาด้านต่าง ๆ อย่างครอบคลุม เพื่อให้ทุกคนมีคุณภาพชีวิตที่ดีขึ้นอย่างยั่งยืน” นายอนุชาฯ กล่าว